Parque Natural de Somiéu - Uiquipedia

# Parque Natural de Somiéu

### De Uiquipedia

L.lau del Val.le

El Parque Natural de Somiéu allúgase a metanos del Cordal Cantábricu. Acupa, con les sos 39.164 hec, la totalidá del conceyu de Somiéu y parte de los de Belmonte y Teverga (Asturies).

Dientru’l parque tamién esisten dellos menumentos naturales como‘l remexón del Xiblu o el so conxuntu llacustre. El Centru d'entepretación y Recebimientu de Vesitantes del Parque Natural de Somiéu ta asitiáo en Pola de Somiéu. L'edificiu tien una estaya na que s'amosa los desemeyáos aspeutos del parque yá seya sobro la fauna, flora, clima, etc.

## [editar] Clima

El clima, ye afayaízo a les lluvies arrumes y a temperos poco estremáos, siendo les serondes lluvioses con iviernos tamién llientos y con precipitaciones de ñeve o chafardina, branos seles y de cutio curtios ,áu pue farraspar feblemente nes cumes.

## [editar] Flora

Nos niveles colinu y montanu (400-1600m) ye la faya quien acupa mayores estensiones con 4554 hec, qu’ente los 600 y 1000 metros forma mases monoespecífiques. Son emportantes les manches de los valles de Saliencia y Pigüeña, asina como Tibleos (300 hec), El Coutu, y El Monte las Sendas. So sotoviesca ta bien espoxigada con predominio d’argaña canda y escoba prieta nos claros de viesca, herbacies como la Carex sylvatica, el yerbunegru, el xacintu estrelláu, la Luzula sylvatica henriquesii, Saxifraga spathularis, miruéndanos y llonchite.

Rebollos y albares formen pequeñes viesques xunto con llameres, alcafresnes, pláganos, ablanales, espineres, texes común y de fueya pequeña, asina como bedulios que, en suelos silíceos per enrriba los 1400 metros asóciase con l’argomenu, el xardón, el texu , la escoba prieta, el piornu común y el piornu orocantábricu, argañes, toxos, cervunales o paciones de racu.

Nel pisu colinu desarróllanse, amás, viesques de castañales, pequeñes carbayeres, carrascales y quexigales ( d'escasa presencia n’Asturies) con sotoviesca d'albornial y aladiernu.

Nes viesques de ribera alcuéntrense umeros, alcafresnes, ablanales y salgueru cenicientu, áu puédense incorporar delles llameres, salguera canda, cantábrica, ulmeru prietu o mimbreres.

Imaxen:Branas pornacal.jpg
La Pornacal

Nes paciones de racu, bardiales y zones deforestáes xorrez la Festuca burnatii, Centaurea janeri babiana o Draba cantabriae, Luzula caespitosa, Armeria duriaei y Teesdaliopsis conferta la gabuya, la sabina, el miruéndanu, argañes, y queruetos, destacando los queruetales de El Cornón. La flor típica de somiéu, la Centaurium somedanun, végase acompañada per Ranunculus seguieri, Saxifraga babiana septentrionalis, consuelda, Erinus alpinus, carrasquiella, Globularia nudicaulis, Crepis, Crepis albida asturica, Pritzelago alpina auerswaldii, Erodium glandusolum, Petroptis pyrenaica glauciofolia, Sempervivum cantabricum, Silene saxifraga, Chaernorhinum origanifolium, Ceterach officinarum, el tricomanes y el culantriellu candu, que participen n’estes comunidáes casmófites.

Nos llagos y turberes la vexetación encadármase con la Potamogetosn natans Myriophyllum spicatumum (endémica del llagu Cerveiriz) l'Equisetum fluviatile, Eleocharis palustris, y la trielda d'augua (menyanthes trifoliata).

## [editar] Fauna

Mamíferos

El bardión caltién equí gran parte de la so población, el 40/50 % . Al bardión-y sigue otru depredador, l’ablaidu. El gochu xabaz, el venáu, el robezu el corciu, la llebre de gromu, el demán ibéricu, la llóndriga, el raposu, l’armiñu, la xineta, l’algaire, la fuina, el melandru, l’esguil común, la lliria o’l topinu roxu son otres preses y depredadores menores.

Aves

La doyura ye evidente, ente les más de ciento veinte especies d’aves tan: el gallu montés, l’aigla rial, la zapiquera, el taforru, el picafayes, el ferre o el pardón.

## [editar] Hestoria y etnoloxía

Pa más información végase l'artículu Hestoria de Somiéu

Los habitantes de les montañes de Somiéu y dellos valles allende tan dixebráos étnica, social y culturalmente en dos desemeyáos gurupos, por un llau los xaldos, y per otru los vaqueiros d'alzada. A éstos últimos se yos correspuenden les brañes, con les ancestrales "cabanas" de techu o "teitu" vexetal, qu'alcuerden a los antiergos castros celtes. So calter nómada y la bona convivencia con la natura remanó nun mínimo impautu sobre'l mediu, poro, so alta caltenencia fizo que se declarara Parque Natural en 1988, llugar d'Empotacia Comunitaria, Zona Especial Proteición pa les Aves, y yá, nel 2000, Reserva de la Biosfera pela Unesco.

## [editar] Caminos y gulipos pel parque

Aquéstos son dellos caminos que s'encartichen en castiellán:

- Camín rial de Castru[1]
- Braña de La Pornacal[2]
- Val.le del L.lau[3]

## [editar] Bibliografía

- Luis Mario Arce, "Guía de los espacios naturales de Asturias". Ediciones TREA, S.L.ISBN 84-89427-57-7.
- Luis Frechilla García y Fernando Fernñandez Álvarez, "Por la naturaleza asturiana".Editoria Edilesa. ISBN 84-8012-217-X.
- Fernando Montes, "Fauna asturiana".Editorial Picu Urrielu. ISBN 84-932070-8-X

Retrieved from "http://ast.wikipedia.org../../../p/a/r/Parque_Natural_de_Somi%C3%A9u_e318.html"

Categoría: Espacios naturales d'Asturies

##### Views

- Artículu
- Discusión
- Revisión actual

##### Buscar